Stori 15: Meri Bilong Lot i Lukluk i Go Bek
LOT na famili bilong em ol i stap wantaim Abraham long Kenan. Tasol bihain Abraham i tokim Lot: ‘Dispela hap graun i no inap long olgeta animal bilong yumi. Mobeta yu lusim mi i go long narapela hap. Sapos yu laik i go long wanpela hap, orait bai mi go long narapela hap.’
Lot i skelim graun na em i lukim wanpela gutpela hap graun i stap long hap bilong Jordan em i gat wara na gutpela gras bilong ol animal bilong em. Olsem na Lot i kisim famili na olgeta animal bilong em na ol i go sindaun long taun Sodom.
Ol manmeri bilong Sodom i save mekim pasin nogut tru. Lot i no laikim pasin bilong ol, long wanem, em i gutpela man. God tu i no laikim pasin bilong ol. Olsem na God i salim tupela ensel bilong i go toksave long Lot olsem em bai bagarapim Sodom na Gomora.
Tupela ensel i tokim Lot: ‘Hariap! Kisim meri na tupela pikinini meri bilong yu na lusim dispela taun!’ Tasol Lot na famili bilong em ol i isi tumas, olsem na tupela ensel i holim han bilong ol na bringim ol i go ausait long taun. Orait nau wanpela bilong dispela tupela ensel i tok: ‘Ranawe i go! No ken lukluk i go bek! Ran i go long ol maunten, na bai yupela i no ken bagarap.’
Lot na tupela pikinini meri bilong em ol i bihainim tok na ranawe i go. Ol i no malolo liklik na ol i no lukluk i go bek. Tasol meri bilong Lot i sakim tok. Taim ol i go longwe liklik lusim Sodom, em i sanap na lukluk i go bek. Olsem na em i tanim i kamap olsem pos sol. Yu lukim em long piksa?
Dispela samting i lainim yumi olsem: God i save helpim ol man i bihainim tok bilong em, tasol ol man i sakim tok ol bai bagarap.
Stat 13:5-13; 18:20-33; 19:1-29; Luk 17:28-32; 2 Pita 2:6-8.
Ol askim
- Bilong wanem Abraham na Lot i bruk na go long narapela narapela hap?
- Bilong wanem Lot i laik sindaun long Sodom?
- Ol manmeri bilong Sodom i gat wanem kain pasin?
- Tupela ensel i givim wanem toksave long Lot?
- Bilong wanem meri bilong Lot i tanim i kamap wanpela pos sol?
- Samting i painim meri bilong Lot inap skulim yumi long wanem samting?
Sampela askim moa
- Ritim Stat 13:5-13.
Samting Abraham i mekim i givim wanem save long yumi long pasin bilong stretim hevi? (Stt. 13:8, 9; Ro. 12:10; Fl. 2:3, 4)
- Ritim Stat 18:20-33.
Olsem wanem pasin Jehova i mekim long Abraham i strongim bilip bilong yumi olsem Jehova na Jisas bai mekim stretpela kot? (Stt. 18:25, 26; Mt. 25:31-33)
- Ritim Stat 19:1-29.
Dispela stori bilong Baibel i kamapim wanem tingting bilong God long pasin sodom? (Stt. 19:5, 13; Wkp. 20:13)
Olsem wanem pasin bilong Lot na Abraham long bihainim tok bilong God i narapela narapela? Dispela inap skulim yumi long wanem samting? (Stt. 19:15, 16, 19, 20; 22:3)
- Ritim Luk 17:28-32.
Meri bilong Lot i gat wanem tingting long mani kago? Olsem wanem dispela i olsem tok lukaut long yumi? (Lu. 12:15; 17:31, 32; Mt. 6:19-21, 25)
- Ritim 2 Pita 2:6-8.
Olsem Lot i bin tingim, yumi mas i gat wanem tingting long pasin bilong ol man i givim baksait long God? (Ese. 9:4; 1 Jo. 2:15-17)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn